***Zápisnica z 2. zasadnutia Obecného zastupiteľstva obce Lučatín, konaného dňa 19.02.2020 o 18:00 hod v zasadačke obecného úradu v Lučatíne****.*

**Prítomní poslanci: 3** /S. Jackuliaková, D. Lichá, M. Zemanová/

**Neprítomní poslanci: 2** /J. Kubiš, L. Šišiak/ - ospravednení

**Kontrolórka obce:** Ing. Mária Paličková

**Počet občanov**: -

**Program zasadnutia:**

*1. Otvorenie*

*2. Určenie zapisovateľa a overovateľov zápisnice*

*3. Schválenie programu zasadnutia obecného zastupiteľstva obce Lučatín*

*4. Voľba návrhovej komisie.*

*5. Kontrola plnenia uznesení z OZ obce Lučatín*

*6. Správa kontrolóra o činnosti za rok 2019*

*7. Správa z vykonanej kontroly pokladne obce Lučatín*

*8. Stanovisko hlavného kontrolóra obce Lučatín k návrhu na zmenu rozpočtu na rok 2019 rozpočtovým opatrením č. 3/OZ/2019*

*9. Rozpočtové opatrenie č. 3/2019*

*10. Likvidácia, vyradenie a zaradenie majetku obce Lučatín*

*11. Interpelácie poslancov*

*12. Rôzne diskusia*

*13. Návrh na uznesenie a jeho schválenie*

*14. Ukončenie*

***K bodu 1 a 2/***

*Otvorenie a určenie zapisovateľa a overovateľov zápisnice*

Starosta obce Lučatín Pavel Kováč (ďalej len „starosta“) otvoril zasadnutie obecného zastupiteľstva obce Lučatín ( ďalej len „OZ“), na ktorom privítal všetkých prítomných. Za overovateľov zápisnice určil starosta D. Lichú a S. Jackuliakovú. Za zapisovateľku určil starosta B. Luptákovú zamestnankyňu OcÚ. Starosta obce dal za predložený návrh hlasovať. Po hlasovaní skonštatoval, že za zapisovateľa zápisnice bola určená zamestnankyňa obce B. Luptáková za overovateľov zápisnice boli určení poslanci D. Lichá a S. Jackuliaková.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 01/2020 zo dňa 19.02.2020

OZ určuje: B. Luptákovú za zapisovateľa zápisnice.

OZ určuje: D. Lichú a S. Jackuliakovú za overovateľov zápisnice.

***K  bodu 3/***

*Schválenie programu zasadnutia obecného zastupiteľstva obce Lučatín*

Starosta oboznámil všetkých s programom OZ. Poslanci nemali žiadny ďalší pozmeňujúci návrh a tak dal za predložený návrh programu hlasovať. Po hlasovaní skonštatoval, že predložený program rokovania OZ bol riadne schválený a OZ sa ním bude na zasadnutí dňa 19.02.2020 riadiť.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 02/2020 zo dňa 19.02.2020

OZ schvaľuje predložený program rokovania obecného zastupiteľstva obce Lučatín.

***K bodu 4/***

*Voľba návrhovej komisie*

Do návrhovej komisie navrhol starosta obce za predsedu M. Zemanovú a za členov D. Lichú a S. Jackuliakovú.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 03/2020 zo dňa 19.02.2020

OZ volí: návrhovú komisiu v zložení: M. Zemanová – predseda, D. Lichá a S. Jackuliaková – členovia

***K bodu 5/***

*Kontrola plnenia uznesení z OZ obce Lučatín*

Starosta obce dal za predložený návrh kontroly plnenia znení uznesení OZ, ktoré sa OZ berú na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 04/2020 zo dňa 19.02.2020

OZ berie na vedomie: vyhodnotenie kontroly plnenia uznesení OZ obce Lučatín **bez pripomienok*.***

**K bodu 6/**

*Správa kontrolóra o činnosti za rok 2019*

M. Paličková – správa o činnosti bola vyhotovená v zmysle zákona do 60 dní od ukončenia predchádzajúceho roka. V tejto správe sú zosumarizované všetky činnosti, ktoré som v priebehu roka 2019 stihla urobiť. Uznesenia sa pravidelne kontrolovali. Pravidelne sa vykonávala aj kontrola rozpočtu. Ďalej som pripravovala stanovisko k dodržiavaniu podmienok na prijatie úveru. Vykonala som kontrolu pokladne za rok 2018. Z tejto kontroly Je predložená správa. Mám začatú kontrolu z inventarizácie pokladne. Zúčastňovala som sa na všetkých zasadnutiach OZ a taktiež na pracovných stretnutiach. Bola som nápomocná aj pri zostavovaní interných predpisov. Zúčastňujem sa pracovných stretnutí Asociácie kontrolórov územnej samosprávy. Asi toľko k mojej činnosti. Čo som stihla, to som urobila.

Starosta obce dal za Správu kontrolóra o činnosti za rok 2019, ktorá sa OZ berie na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 05/2020 zo dňa 19.02.2020

OZ berie na vedomie: správu kontrolóra o činnosti za rok 2019 **bez pripomienok.**

**K bodu 7/**

*Správa z vykonanej kontroly pokladne obce Lučatín*

Starosta – do dnešného dňa neprišla k tejto správe žiadna pripomienka

M. Paličková – keďže ste mali materiály, môžete sa rovno pýtať.

D. Lichá – aká je maximálna výška hotovosti v pokladni?

M. Paličková – nie je stanovený limit, zákon to neukladá.

D. Lichá – odporúčate obci vypracovať interný predpis pre pracovné cesty a používanie motorových vozidiel vo vlastníctve obce.

M. Paličková – s p. Trajteľovou sme sa dohodli, že to budeme robiť postupne. V kompetencii starostu je schválenie interných predpisov. Keď bude ďalšia kontrola, tak sa bude vychádzať aj z tejto správy.

M. Zemanová – kniha jázd je bežne zaužívaný systém, ktorý funguje aj vo firmách

M. Paličková – ale toto bolo v súvislosti s pracovnými cestami - jedná sa o tzv. „cesťák“. Keď máš interný predpis, tak je tam určený presný postup – vie to aj zamestnanec aj kontrolór a potom tam nie sú žiadne nedostatky, keďže sa nastavia pravidlá, ktoré vyhovujú aj zamestnancom aj kontrolórovi a je to aj v súlade so zákonom.

D. Lichá – to zverenie a užívanie motorového vozidla – tzn. že musia mať nejaké školenie o tom vozidle, aby mali oprávnenie ho šoférovať?

M. Paličková – to by malo byť v rámci BOZP. V osobnej karte má zamestnanec pravidlá. Keby sa napr. niečo stalo, aby tá zodpovedná osoba vedela, čo sa s tým deje, alebo aby vedela odkiaľ to má pýtať.

Starosta – keď som nastúpil do funkcie, tak som podpisoval preberací protokol. Čo sa týka pokladne 20 000 ani 10 000€ tam nikdy nebolo, ani nebude. Na zodpovednosť si to nezoberiem ani ja, ani p. Luptáková, ktorá má zverenú pokladňu. Keď sa vyberajú dane, tak sa hotovosť odvádza do banky.

D. Lichá – keď bude teda nejaká interná smernica, budeme o tom informovaní?

Starosta – môžete ju mať k nahliadnutiu

M. Paličková – p. Trajteľová už poupravovala veľa smerníc. Už v priebehu kontroly som videla, že ich upravuje. Lenže ono sa to nedá všetko naraz. Teraz toho bolo strašne veľa. Robíme si to pekne krok za krokom. Pani Trajteľová veľmi operatívne reaguje na všetko.

Starosta obce dal za Správu z vykonanej kontroly pokladne obce Lučatín, ktorá sa OZ berie na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 06/2020 zo dňa 19.02.2020

OZ berie na vedomie: správu z vykonanej kontroly pokladne obce Lučatín **bez pripomienok.**

**K bodu 8/**

*Stanovisko hlavného kontrolóra obce Lučatín k návrhu na zmenu rozpočtu na rok 2019 rozpočtovým opatrením č. 03/OZ/2019*

M. Paličková – bolo vám z toho stanovisko všetko jasné?

M. Zemanová – bolo to prehľadné.

Starosta obce dal za Stanovisko hlavného kontrolóra obce Lučatín k návrhu na zmenu rozpočtu na rok 2019 rozpočtovým opatrením č. 03/OZ/2019, ktoré sa OZ berie na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 07/2020 zo dňa 19.02.2020

OZ berie na vedomie: informáciu o vykonaných úpravách rozpočtu k 31.12.2019 rozpočtovým opatrením č. 3/OZ/2019**.**

**K bodu 9/**

*Rozpočtové opatrenie č. 3/2019*

Starosta – je to vlastne celá tá tabuľka, ktorú ste dostali.

Starosta obce dal za Rozpočtové opatrenie č. 3/2019, ktoré sa OZ berie na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 08/2020 zo dňa 19.02.2020

OZ berie na vedomie: informáciu o vykonaných úpravách rozpočtu k 31.12.2019 rozpočtovým opatrením č. 3/OZ/2019**.**

**K bodu 10/**

*Likvidácia, vyradenie a zaradenie majetku obce Lučatín*

Starosta – tento bod sa týka inventúry, ktorú sme robili všetci spoločne. Navrhovalo sa zaradenie a vyradenie majetku podľa aktuálnych stavov. Pani Trajteľová vytvorila súpis majetku na zaradenie a vyradenie. Posudok k súpisu dala likvidačná a vyraďovacia komisia v zložení: p. S. Jackuliaková- predseda, p. K. Šramková, a p. E. Majerová – členovia.

Starosta obce dal za predložený návrh Likvidácie, vyradenie a zaradenie majetku obce Lučatín hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č. 09/2020 zo dňa 19.02.2020

OZ berie na vedomie: stanovisko likvidačnej a vyraďovacej komisie o vyradení a zaradení majetku obce Lučatín

OZ Schvaľuje: Zaradenie a vyradenie majetku obce Lučatín podľa predložených protokolov

**K bodu 11 a 12/**

*Interpelácie poslancov a Rôzne diskusia*

D. Lichá – chcela by som navrhnúť, ak to ešte nie je zhotovené oplotenie dvora na obecnom úrade zo zadnej strany.

Starosta – nie je to zhotovené. Hovoril som s Paťom Majerom a budeme to riešiť na jar. Tento rok to bude spravené.

D. Lichá – mohli by sme vstúpiť do jednania so Železnicami, pretože pri Železničnej stanici sú vysoké stromy. Stromy sú rozkošatené. Stavebná komisia navrhuje, aby sa ŽSR o to starali a upravili to.

Starosta – v poriadku.

D. Lichá – chcela by som sa informovať, či máme nejakých nových zamestnancov obecného úradu a v akej funkcii sú zaradení.

Starosta – na poslednom OZ som Vám dal informáciu, že bude prijatá p. Sabolová. Mala by nastúpiť od 10.03.2020. Bude to financované cez UPSVAR s 5% spoluúčasťou obce.

D. Lichá – akú bude mať pracovnú dobu a pozíciu?

Starosta – bude na skrátený 35 hodinový týždenný úväzok. Bude zaradená ako obecný pracovník – jednoduché administratívne veci a terénny pracovník.

D. Lichá – smetné nádoby, ktoré sú umiestnené na stĺpoch sú v dezolátnom stave. Dajme ich dole, lebo je to škaredé.

Starosta - mám to poznačené, vyjadrím sa k tomu neskôr.

D. Lichá – za stavebnú komisiu navrhujeme nespájať dve akcie dokopy. Mikuláš a vianočný večierok – videli sme, že deti sa po dlhšom čase už nevedeli sústrediť. Je to môj osobný názor. Neviem ako sa k tomu postavia ostatní poslanci. Buď si to starosta prerokujme medzi sebou – ak už máš nejaký návrh, aby sme aj my mohli do toho nejako vstúpiť. Ja už mám plán činností stavebnej komisie. Prvé zasadnutie mám naplánované na marec. Tam si budeme schvaľovať program, ktorý dáme aj na obecný úrad.

Starosta – uvítal by som, keby som bol ja - ako starosta, pozývaný na zasadnutia jednotlivých komisií. Bývalo to tu zvykom. Ja veľmi rád prídem.

M. Zemanová – pravdepodobne bol obecný rozhlas zase stíšený. Pani Mokrošová sa tiež sťažovala, že nepočuje rozhlas. U nás dnu tiež nepočuť rozhlas. Na hornom konci rozhlas nepočuť takmer vôbec.

Starosta – rozhlas sa minimálne pol roka nestišoval. Keď to bolo hlasnejšie ľudia sa sťažovali, že rozhlas hučí. Môžeme to dať trochu hlasnejšie. Oznam sa nahráva elektronicky. Určité formulky /úvod, opakovanie, záver/ sú nahraté dopredu. Nahráva sa aktuálne len konkrétny oznam.

M. Zemanová – nedal by sa rozlíšiť hudbou typ hlásenia? Napr. keď sa vyhlasuje futbal – je tam určitá zvučka. Hudba hrá dobrých 10 minút a ľudia z horného konca si nestihnú prísť kúpiť tovar.

Starosta – to nie je pravda. Hudba nehrá tak dlho a predávajúci neodídu hneď po vyhlásení. Môžete nám dať nejaký návrh piesní a zaradíme ich.

D. Lichá – ešte sa chcem opýtať či už funguje v obci wifi?

Starosta – ešte to nefunguje, lebo „Wifi pre Teba“ budú montovať približne od marca.

D. Lichá – máme v obci zabezpečovacie zariadenie?

Starosta – samozrejme máme to zabezpečené.

Starosta obce dal za Interpelácie poslancov, ktoré sa OZ berú na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č.10/2020 zo dňa 19.02.2020

OZ berie na vedomie:*1/ interpelácie p. Lichej:* - oplotenie dvora na obecnom úrade, doporučuje starostovi osloviť ŽSR ohľadom orezania a úpravy stromov pri železničnej stanici, zamestnanci obecného úradu – počet nových zamestnancov, „Wifi pre Teba“ *2/ interpelácie p. Zemanovej :* – obecný rozhlas

Starosta – začnem košmi na stĺpoch – áno, sú v dezolátnom stave. Navrhujem ich vymeniť. Robil som si prieskum. Koše sú plastové, alebo nerezové. Osobne si myslím, že by stačili aj plastové. S návrhom na koše prídem. Môžete dať návrh aj vy.

Chcel by som vyzvať psíčkarov, aby si robili po svojich psíkoch poriadok. Nie je to len na chodníkoch, je to po celej obci.

Tento rok nám bude vykonané na moju žiadosť vyčistenie a prehĺbenie potoka Kút. Tento rok budú vykonávať údržbu tohto toku. Mám v pláne vyzvať správcov priehrad v obci na vyčistenie. Vstupy do obce – ak máte návrh, príďte s ním. Ja mám predstavu, ale vypočujem si vaše názory. Uvítam každú aktivitu. S Michalom Kasom budeme robiť návrh altánku na ihrisku – to som vám spomínal. Potom vám to predložím. Určite tam chcem prestrešiť pódium. Musíme spraviť na „Družstve“ smerom k p. Turčanovi odvodnenie – drenáž cesty. Bude tam stavať dom aj Adam Fúdor s Mirkou Piliarovou. Keď prší z hory ide celou družstevnou cestou veľká voda aj s kameňmi. Navrhujem tam spraviť nejakú drenáž. Telekom kábel – bude sa robiť optický kábel – pracovný, ktorý potiahne zo stožiara nad Slovenskou Ľupčou a bude ho ťahať aj cez náš kataster až na poštu Lučatín. Vybrali trasu, ktorú som zamietol a projektant spraví pravdepodobne zmenu trasy. Trasa pôjde od p. Sedliakovej chodníkom až na poštu. Samozrejme spoločnosť dá všetko do pôvodného stavu. Spolu s ich pracovným káblom Telekom potiahne aj chráničku – takú istú, aká je aj v časti pred obecným úradom, ktorá sa tam dávala pri stavbe chodníka. Na základe žiadosti, ktorá bola podaná v roku 2019, by mali v roku 2021 už „nafúkať“ optické káble aj pre občanov. Na základe tejto informácie by som chcel zvolať verejné stretnutie v kultúrnom dome, kde budú prioritné tri body- telekomunikačný kábel, propagácia kompostovania a separácia odpadu. Budeme musieť trošku pridať v triedení odpadu. Totiž od % triedenia sa nám zvyšuje aj poplatok za uloženie komunálneho odpadu. Ak sa nám % triedenia nezvýši, budeme musieť od budúce roka zvýšiť poplatok za komunálny odpad. Kompostéry už sú naskladnené na obecnom úrade a bolo už vyhlasované, že sú k odberu. Je potrebné podpísať dohodu o kompostovaní a občan s trvalým pobytom si môže prevziať kompostér. Sú prideľované podľa určitých podmienok. Počet kompostérov je bohužiaľ obmedzený – je ich len 150 ks. Preto bude aj verejná debata o kompostovaní. Obec má k dispozícií veľké 2000 l kompostéry, ktoré budú rozmiestnené v obci.

Čo sa týka kultúrnych akcií – ste poradný orgán, ale ja si na kultúrne akcie vyhradzujem prednostné právo, nakoľko nikto z vás nechcel zobrať kultúrnu komisiu. Kultúrne akcie nebudem rozdeľovať ako minulý rok na poslancov. Keď si pozriete harmonogram – Lučatínsky ples – už sa uskutočnil, fašiangový pochod masiek a zabíjačka sa uskutoční túto sobotu – podarilo sa to zlúčiť. Pochod bude od 9:00 hod. Ďalej veľkonočné a vianočné trhy som zrušil, lebo o to nemajú ľudia záujem. Deň matiek sa uskutoční v nedeľu 10.05.2020 – ešte zajtra mám stretnutie so ZŠ a MŠ a upresníme si dátumy – zatiaľ je to len predbežné. Deň detí je 1.6.2020, ale zrejme to bude v nedeľu 31.05.2020, alebo 7.6.2020. Lučatínska 11 – 27.06.2020, Deň obce 04.07.2020. Pri tejto akcii rátam aj s vašou pomocou. Ja volať nikoho nebudeme. Keď niekto chce pomôcť, tak príde. Robí to tak aj Silvia Jackuliaková. Lučatínsky jesenný deň 9.10.2020, Deň úcty k starším – 16.10.2020 – dovolil som si sem napísať Silviu, lebo bola s tebou výborná spolupráca. Uvítanie do života – 6.11.2020, Mikulášsky večierok a vianočná besiedka – 6.12. alebo 7.12.2020. Počul som názory, že to bolo takto spojené fajn. Osobne si myslím, že keď malé deti odprezentujú nejakú básničku, tak pokiaľ sa to spraví nejakým zážitkovým systémom, tak vôbec nemajú problém.

D. Lichá – ale nech je to pre všetky deti v obci, lebo vieme, že sa tam nezúčastnili všetky deti z obce.

Starosta – a aké deti sa zúčastnili predchádzajúce roky? Bolo to pre všetky deti

D. Lichá – bolo ich podstatne viac ako posledný rok

Starosta – bolo to pre všetky deti obce, aj ostatné deti môžu prísť. Nemusia prísť na vystúpenie, môžu prísť len na Mikuláša. Viem presne koľko zostalo balíčkov aj z minulého roka aj z tohto roka. Ja vychádzam len z toho jedného údaju.

M. Zemanová – keď sa na to pozrieme, tak celý rok až na pár výnimiek sa tu deje len okolo detí. Rozprávali sme sa o tom, že chceme pritiahnuť ľudí, aby sa začali zúčastňovať na nejakých kultúrnych podujatiach.

Starosta – Lučatínsky ples, fašiangový pochod a zabíjačka – je pre všetkých. Deň matiek je pre deti?

M. Zemanová – pre matky, ale prídu len tie matky, ktorým vystupujú deti.

Starosta – čiže deti len vystupujú. Monika a čo vám bráni, aby ste tam išli?

M. Zemanová – ale nikto iný tam nepríde. Ďalej máme Deň detí..

Starosta – no tak to je asi logika

M. Zemanová – L11 – to je v pohode, Deň obce a potom zase Lučatínsky jesenný deň – to sú zase deti, Úcta k starším – to je v poriadku – to býva každý rok, Uvítanie do života, Mikuláš a vianočná besiedka – to je zase len pre deti.

Starosta – v poriadku – máme tu Deň detí, Lučatínsky jesenný deň, Uvítanie do života a Vianoce – to sú 4 akcie z 12.

M. Zemanová – dobre, takže keď niekto nebude matka a nebude mať dieťa v MŠ alebo v ZŠ, tak v podstate.....

S. Jackuliaková – na Deň matiek môžeš ísť. Ja tam chodím a nikto mi tam nevystupuje.

M. Zemanová – ale ty tam ideš preto, lebo tam máš synovca

S. Jackuliaková – nejdem tam len preto, lebo tam mám synovca

M. Zemanová – chýba mi tam niečo také pre všetkých. Zrušili sme veľkonočné trhy a osobne si myslím, že tam bývalo dosť ľudí.

Starosta – robil som to, nebolo tam dosť ľudí. A nebolo ani na vianočných trhoch.

D. Lichá – a burzy sa nebudú robiť?

Starosta – burzy nerobí obec, robil ich súkromný sektor

D. Lichá – a Štefanská zábava mi tam chýba

Starosta – ospravedlňujem sa, tú som tam zabudol. Monika navrhnite, čo chcete.

M. Zemanová – ja neviem, niečo mi tam chýba

Starosta – dobre – môžete ísť napr. s turistami na turistickú akciu, dôchodcovia tiež organizujú zájazd – myslím, že nikoho nevyhodia. Prečo by sa Lučatínskeho dňa nemal človek zúčastniť. V lete bolo country- zlý výber žánru? Neviem, môžeme skúsiť niečo iné. Klub priateľov lučatínskej prírody robí v máji vatru – tam bolo dosť ľudí. Nie je to tu zaradené, lebo nemám dátum od p. Kubiša.

M. Zemanová – toto bola dobrá akcia, takéto niečo som mala na mysli. Treba pritiahnuť ľudí, nech sa začnú trošku stmeľovať.

Starosta – taktiež bolo divadelné predstavenie a mám na pláne v marci opäť volať divadlo z Malachova. Bol som v Brusne na divadle a tam bola plná sála. Na zabíjačke v Brusne veľa ľudí napr. nebolo. Ja som za. Zaujmime ľudí nejakou akciou – navrhnite. Ja s tým problém nemám.

D. Lichá – mám plán pre stavebnú komisiu a máme tam napr. zorganizovanie brigády na stanici a okolo požiarnej nádrže, ale musíme sa nejako dohodnúť.

Starosta – Danka ja ťa stopnem. Netreba len o tom rozprávať. Prešiel rok aj niečo, my musíme komunikovať. Ja nemám žiadne podnety od vás. Prečo mám mať podnety iba na zasadnutí OZ? Treba s tým prísť dopredu a napísať. Uzávierka Lučatínskych zvestí je 15.03.2020. Prispieť do Lučatínskych zvestí môže ktokoľvek.

Starosta – chcem iniciovať ešte verejné stretnutie s majiteľmi pozemkov na „Hriadkach“ kde je navrhnutá výstavba.

Starosta obce dal za bod Rôzne diskusia, ktoré sa OZ berú na vedomie hlasovať.

Prítomní poslanci pri hlasovaní: 3

Hlasovanie: Za: 3 Proti: 0 Zdržal sa: 0

Uznesenie č.11/2020 zo dňa 19.02.2020

OZ berie na vedomie: 1/ diskusné príspevky p. starostu: - smetné koše v obci, psíčkari, zaslanie žiadosti o prehĺbení potoka Kút, vyčistenie priehrad, vstupy do obce, informácia o výstavbe altánku na ihrisku, drenáž pri p. Čipkovi, optický kábel Telekom – možná realizácia v roku 2021. Verejné stretnutie v kultúrnom dome ohľadom optického kábla, separácie odpadu a kompostovania. Informácia o kultúrnych akciách, stretnutie majiteľov pozemkov na „Hriadkach“

**K bodu 13/**

*Návrh na uznesenie a jeho schválenie*

Po vyčerpaní programu starosta obce skonštatoval, že návrhová komisia počas rokovania OZ pripravila a predniesla návrhy znení uznesení od čísla: 1/2020 – 11/2020, o ktorých sa riadne hlasovalo.

Starosta návrhovej komisii poďakoval za prednesenie uznesení. Poďakoval aj

poslancom a prítomným za účasť na zasadnutí obecného zastupiteľstva.

**K bodu 14/**

*Ukončenie*

Keďže ďalších pripomienok zo strany poslancov nebolo a program zasadnutia bol vyčerpaný, starosta obce poďakoval prítomným za účasť a zasadnutie OZ ukončil.

Zapísala:

Blanka Luptáková ...................................................

Overovatelia zápisnice:

Dana Lichá .....................................................

Silvia Jackuliaková ....................................................

Ing. Pavel Kováč, starosta obce .....................................................